b"\n_START_ARTICLE_\nEidsv\xc3\xa5g Idrettslag (Nesset)\n_START_PARAGRAPH_\nEidsv\xc3\xa5g Idrettslag (stiftet 11. desember 1925) er et norsk idrettslag fra Nesset kommune i M\xc3\xb8re og Romsdal. Eidsv\xc3\xa5gs A-lag i fotball spiller i 3. divisjon. N\xc3\xa5v\xc3\xa6rende trener er Hans Moe.\n_START_SECTION_\nTidlig historie (1925\xe2\x80\x931999)\n_START_PARAGRAPH_\nKlubben ble stiftet 11. desember 1925. I l\xc3\xb8pet av disse \xc3\xa5rene har klubben opplevd moderat sportslig suksess. EIL har for det meste spilt i 5. divisjon. Den h\xc3\xb8yeste divisjonen klubben har spilt i er 3. divisjon og den laveste er 7. divisjon. Mot slutten av 70-tallet vant klubben \xc3\x85sane-cupen tre \xc3\xa5r p\xc3\xa5 rad for seniorlag. Klubben har ogs\xc3\xa5 vunnet Vintercupen \xc3\xa9n gang, i 1983. _NEWLINE_EIL hadde i 1991 et damelag som endte p\xc3\xa5 2.-plass i 2. divisjon. Damelaget besto i fire-fem \xc3\xa5r. Klubben har n\xc3\xa5 et lovende juniorlag for damer som kan vise til gode resultater. Klubben har ogs\xc3\xa5 flere jentelag. _NEWLINE_I ungdomsavdelingen hadde EIL et juniorlag i eliteserien i 1980. Dette laget n\xc3\xa5dde ogs\xc3\xa5 2. runde i NM. EIL har produsert flere kretslagspillere opp i gjennom \xc3\xa5rene; spillere som Kjell Jensen, Endre Blindheim og Paul Tengs har alle spilt i ungdomsavdelingen i EIL. Tidligere har klubben lagt h\xc3\xb8yt oppe p\xc3\xa5 listen nasjonalt med antall ferdighetsmerker. Ferdighetsmerketaking har blitt gjenopptatt i \xc3\xa5r etter noen \xc3\xa5rs pause._NEWLINE_Eidsv\xc3\xa5gbanen ble \xc3\xa5pnet i 1933. Banen var ganske liten da, men i 1994 ble den utvidet til dagens st\xc3\xb8rrelse. Etter at banen ble \xc3\xa5pnet skjedde det ikke s\xc3\xa5 mye p\xc3\xa5 anleggsiden f\xc3\xb8r klubbhuset kom i 1992.\n_START_SECTION_\nNyere historie\n_START_PARAGRAPH_\nKlubbens nyere historie er preget av mange endringer p\xc3\xa5 kort tid. Entusiastiske ledere i EIL har gjort en veldig god jobb med \xc3\xa5 utvikle klubben videre. Det har imidlertid blitt gjort veldig mye bra arbeid i EIL den senere tiden. Klubben ansatte for f\xc3\xb8rste gang i 2003 en person i fulltidsstilling som daglig leder. Administrativt er derfor idrettslaget mye bedre organisert og har st\xc3\xb8rre ressurser enn tidligere. Kombinert med veldig god jobbing fra styremedlemmer og trenere har klubben derfor utviklet seg veldig mye den senere tid. _NEWLINE_Tilbudet til spillerne i ungdomsavdelingen er n\xc3\xa5 st\xc3\xb8rre, varer hele \xc3\xa5ret og er mer differensiert enn tidligere. En l\xc3\xa6replan med l\xc3\xa6ringsm\xc3\xa5l for hvert enkelt alderstrinn trer i kraft fra 2004-sesongen. Slik vil spillerne i EIL f\xc3\xa5 en fotballutdanning som er bedre koordinert. Resultatene vil ikke komme med en gang, men om noen \xc3\xa5r b\xc3\xb8r vi se flere gode spillere komme opp fra klubbens ungdomsavdeling. Arrangementer som Nabocupen, Kn\xc3\xb8tteturneringen og Tine Fotballskole bidrar til \xc3\xa5 skape glede og entusiasme i klubben. Klubbhuset vil ogs\xc3\xa5 bli benyttet som \xc3\xa5pent hus fra januar til mars. Dette er et sosialt tiltak for ungdommen i EIL._NEWLINE_P\xc3\xa5 anleggsiden har det ogs\xc3\xa5 skjedd mye p\xc3\xa5 kort tid. Mye takket v\xc3\xa6re fantastisk innsats av blant annet Atle Myrdal begynner Eidsv\xc3\xa5g n\xc3\xa5 \xc3\xa5 f\xc3\xa5 et anlegg vi kan v\xc3\xa6re stolte over. I \xc3\xa5r 2000 stod sekretariatet med ballboden ferdig. Banen fikk en liten tribune i 2001. Tilslutt ble det bygd garderober i samarbeid med skolen i 2003. Det er planer om \xc3\xa5 bygge en 7'er bane ved siden av skolen og klubben \xc3\xb8nsker ogs\xc3\xa5 kunstgressdekke p\xc3\xa5 11'er banen._NEWLINE_EIL teller i 2004 nesten 400 medlemmer. Medlemstallet har nesten fordoblet seg i l\xc3\xb8pet av 90 \xc3\xa5rene. Med alle disse medlemmene har klubben n\xc3\xa5 22 lag, inkludert fire seniorlag. Klubbens viktigste inntektskilder er automatinntekter, kontingent, sponsormidler, diverse st\xc3\xb8ttemidler, Kn\xc3\xb8tteturneringen og fotballskolen. EIL har v\xc3\xa6rt spesielt heldig med automatene og har f\xc3\xa5tt store inntekter p\xc3\xa5 disse."